暖谷詩
作者：蔣祺
朝代：宋

paragraphs: 縣南山水秀且清，天地坯冶陶精英。
有唐刺史昔行縣，訪尋洞穴爲寒亭。
屈指於今幾百祀，磨崖字字何縱橫。
相隨棧道倚空險，來者無不毛骨驚。
我此三載迷簿領，有時一到□餘情。
娛賓烹茗遽回首，孰知亭側藏岩扃。
成紀同僚到官始，居然心匠多經營。
乃知物理會有數，繄天通塞因人成。
鳩工畚築忽累日，曠然疏達開光明。
初疑二帝鑿混沌，虛空之□羅日星。
又若巨靈擘華嶽，溪谷之響轟雷霆。
大岩既闢小岩出，壺中之景真其□。
洞門春風刮人面，其中安若溫如蒸。
纍垂石乳似刻削，周環峭壁無欹傾。
舊梯既去小人險，新徑之易君子平。
臨流又廣□方丈，疊石締宇爲軒楹。
於嗟土石□□□，無情一旦建時榮。
方今出震□大器，鼎新基搆清寰瀛。
我願天下無凍餒，有如此穴安生靈。
不煩吹律而後暖，千古宜以此爲名。